Document ID: 32014R1150

Title and Content:
ΚΑΝΟΝΙΣΜΌΣ (ΕΕ) αριθ. 1150/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 29ης Οκτωβρίου 2014 για την τροποποίηση του κανονισμού (ΕΕ) αριθ. 374/2014 για τη μείωση ή την κατάργηση των τελωνειακών δασμών που επιβάλλονται στα εμπορεύματα καταγωγής Ουκρανίας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Η Ουκρανία είναι χώρα-εταίρος προτεραιότητας στο πλαίσιο της ευρωπαϊκής πολιτικής γειτονίας και της ανατολικής εταιρικής σχέσης. Η Ευρωπαϊκή Ένωση επιδιώκει μια ολοένα και στενότερη σχέση με την Ουκρανία με σκοπό την πολιτική σύνδεση και την οικονομική ενσωμάτωση της Ουκρανίας στην Ένωση. Στο πλαίσιο αυτό, κατά το διάστημα 2007 έως 2011, η Ένωση και η Ουκρανία διαπραγματεύθηκαν τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου (2) (συμφωνία σύνδεσης), η οποία περιλαμβάνει και σφαιρική και σε βάθος ζώνη ελευθέρων συναλλαγών (DCFTA), την οποία τα δύο μέρη υπέγραψαν στις 27 Ιουνίου 2014. Σύμφωνα με τις διατάξεις της DCFTA, η Ένωση και η Ουκρανία πρόκειται να δημιουργήσουν ζώνη ελεύθερων συναλλαγών κατά τη διάρκεια μεταβατικής περιόδου μέγιστης διάρκειας 10 ετών από την έναρξη ισχύος της συμφωνίας σύνδεσης, σύμφωνα με το άρθρο XXIV της Γενικής Συμφωνίας Δασμών και Εμπορίου του 1994. (2) Λόγω των πρωτοφανών προκλήσεων που αντιμετωπίζει η Ουκρανία σε επίπεδο ασφάλειας, πολιτικής και οικονομίας, και για να στηριχθεί η οικονομία της, αποφασίστηκε να επισπευσθεί η εφαρμογή του πίνακα παραχωρήσεων που καθορίζεται στο παράρτημα Ι-Α της συμφωνίας σύνδεσης, μέσω των αυτόνομων εμπορικών προτιμήσεων που προβλέπονται σύμφωνα με τον κανονισμό (ΕΕ) αριθ. 374/2014 του Ευρωπαϊκού Κοινοβουλίου και του Συμβουλίου (3). Εξαιτίας των προκλήσεων που εξακολουθεί να αντιμετωπίζει η Ουκρανία, η εφαρμογή του κανονισμού (ΕΕ) αριθ. 374/2014 θα πρέπει να παραταθεί έως την 31η Δεκεμβρίου 2015. Για σκοπούς προβλεψιμότητας, οι τελωνειακοί δασμοί και η πρόσβαση σε δασμολογικές ποσοστώσεις θα πρέπει, για όσο διαρκεί η παράταση, να παραμείνουν ίδιοι με εκείνους για το 2014. (3) Το άρθρο 2 της συμφωνίας σύνδεσης προβλέπει ότι ο σεβασμός των δημοκρατικών αρχών, των δικαιωμάτων του ανθρώπου και των θεμελιωδών ελευθεριών και της αρχής του κράτους δικαίου συνιστούν ουσιαστικά στοιχεία της εν λόγω συμφωνίας. Επιπλέον, προβλέπει ότι η προώθηση του σεβασμού των αρχών της εθνικής κυριαρχίας και της εδαφικής ακεραιότητας, του απαραβίαστου των συνόρων και της ανεξαρτησίας, καθώς και η αντιμετώπιση της διάδοσης όπλων μαζικής καταστροφής, συναφών υλικών και των φορέων τους συνιστούν επίσης ουσιαστικά στοιχεία της εν λόγω συμφωνίας. Οι αυτόνομες προτιμήσεις που προβλέπονται δυνάμει του κανονισμού (ΕΕ) αριθ. 374/2014 θα πρέπει να υπόκεινται επίσης στην τήρηση των ίδιων αρχών από την Ουκρανία. Προκειμένου να ευθυγραμμιστεί ο κανονισμός (ΕΕ) αριθ. 374/2014 με τη νομοθετική πρακτική της Ένωσης και άλλα μέσα εμπορικής πολιτικής της ΕΕ, είναι σκόπιμο να προβλεφθεί η δυνατότητα προσωρινής αναστολής των προτιμήσεων σε περίπτωση αδυναμίας τήρησης από την Ουκρανία των θεμελιωδών αρχών των ανθρωπίνων δικαιωμάτων, της δημοκρατίας και του κράτους δικαίου. (4) Λόγω του επείγοντος χαρακτήρα του θέματος, είναι σημαντικό να εφαρμοστεί εξαίρεση από την περίοδο των οκτώ εβδομάδων η οποία προβλέπεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΕ) αριθ. 374/2014 τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 Προτιμησιακές ρυθμίσεις Οι τελωνειακοί δασμοί που επιβάλλονται στα εμπορεύματα καταγωγής Ουκρανίας μειώνονται ή καταργούνται σύμφωνα με το παράρτημα Ι. Όπου γίνεται αναφορά στο παράρτημα Ι σε κατηγορίες σταδιακής κατάργησης, ο βασικός δασμολογικός συντελεστής για το 2014 και το 2015 καταργείται στην περίπτωση της κατηγορίας σταδιακής κατάργησης 0 και μειώνεται κατά 25 % στην περίπτωση της κατηγορίας σταδιακής κατάργησης 3, κατά 16,7 % στην περίπτωση της κατηγορίας σταδιακής κατάργησης 5 και κατά 12,5 % για την κατηγορία σταδιακής κατάργησης 7.» . 2) Στο άρθρο 2, προστίθεται το ακόλουθο στοιχείο: «ε) σεβασμός των δημοκρατικών αρχών, των δικαιωμάτων του ανθρώπου και των θεμελιωδών ελευθεριών και σεβασμός της αρχής του κράτους δικαίου σύμφωνα με το άρθρο 2 της συμφωνίας σύνδεσης (4). . 3) Στο άρθρο 7, το δεύτερο εδάφιο αντικαθίσταται από το ακόλουθο κείμενο: «Εφαρμόζεται έως την 31η Δεκεμβρίου 2015.» . 4) Τα παραρτήματα II και III αντικαθίστανται από το κείμενο που παρατίθεται στα παραρτήματα I και ΙΙ αντιστοίχως του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 2 Νοεμβρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Οκτωβρίου 2014.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
5775
122
2449
614
914
11

EuroVoc IDs (Expanded): 2519
5775
122
2449
614
914
11

Dataset Source: meu

Split: test